Johanne Dybwad

For alpinisten med samme navn, se Johanne Dybwad (alpinist).

Johanne Dybwad (født 2. august 1867 i Christiania, død 4. mars 1950 i Oslo) var en ledende skuespillerinne ved Nationaltheatret fra 1899 til 1947. Hun var også regissør.

Bakgrunn
Johannes Dybwads foreldre, Johanne Regine Elvig og Mathias Juell, var begge teaterskuespillere. Etternavnet Dybwad fikk hun ved ekteskap med Vilhelm Dybwad.

Liv og virke
Dybwad debuterte i 1887 på Den Nationale Scene i Bergen. Fra 1888 var hun ved Christiania Theater, hvor hun snart ble en ledende Ibsen-skuespiller. 

Hun var en av de første i norsk teater som utviklet en intim psykologisk realistisk spillestil, især gjennom arbeidet med kvinnerollene i Ibsens samtidsskuespill. Gjennom sin 60-årige karriere spilte hun de fleste av Ibsens kvinneroller, både de yngre og de eldre, og ikke bare på Nationaltheatret, men også på turneer og gjesteopptredener i utlandet.

Fra 1912 begynte hun også å sette i scene. Som sceneinstruktør var hun inspirert av den modernistiske teaterbevegelsen, og især den berømte tyske teaterregissør Max Reinhardt.

Dybwad var som skuespiller og sceneinstruktør en individuell kunstner. Dybwad spilte ofte selv i de forestillinger hun iscenesatte. I sammenheng med sine moderne og stiliserte iscenesettelser i 1920-årene, av blant annet Ibsen-skuespill utviklet hennes spillestil seg fra det psykologisk realistiske til en stilisert monumentalisme, hvor uttrykkene ble både forenklet og forstørret.

Dybwad ble i 1908 tildelt Kongens fortjenstmedalje i gull.«Tildeling av ordener og medaljer: Søk i arkivet», kongehuset.no. Den 7. november 1947 mottok hun storkorset av St. Olavs Orden for «fremragende fortjeneste av norsk skuespillkunst».Norges Statskalender 1948 s. 1093. Hun ble da forfremmet fra ridder av 1. klasse, som hun ble tildelt i 1924.Den Kongelige norske Sankt Olavs orden 1847-1947,  utgitt av ordenskanselliet ved O. Delphin Amundsen, Oslo: Grøndahl & Søns Forlag, 1947, s. 421. Dybwad var også ridder av Den islandske falkeorden. Hun ble hedret med de danske medaljene Ingenio et arti og Fortjenstmedaljen i gull.Lars Stevnsborg: Kongeriget Danmarks ordener, medaljer og hederstegn. Kongeriget Islands ordener og medaljer, Syddansk Universitetsforlag, 2005, s. 263.

Hun ligger begravet i Æreslunden på Vår Frelsers gravlund. Per Ungs statue av henne ved Nationaltheatret ble avduket i 1962. I 1989 fikk denne delen av Studenterlunden navnet Johanne Dybwads plass. 

Posten Norge hedret Dybwad ved å gi ut to frimerker med portrett av henne den 2. august 1967. Frimerkene viste Per Ungs statue av Dybwad fra 1961.

Hun er også hedret med gate- og stedsnavn i flere norske kommuner.

 Teater 
 Skuespillerroller (utvalg) 
 År   Rolle  Oppsetting  Forfatter  Regi  Teater   Ref.1899  Klara Sang  Over Ævne I  Bjørnstjerne Bjørnson  -  Nationaltheatret  1936  Mor Aase  Peer Gynt  Henrik Ibsen  Halfdan Christensen  Nationaltheatret  
 Regi (utvalg) 
 År   Oppsetting  Forfatter  Teater   Ref.1928  Hoppla, vi lever  Ernst Toller  Nationaltheatret  1935  Vår ære og vår makt  Nordahl Grieg  Nationaltheatret  1936  Coriolan  William Shakespeare  Nationaltheatret  

 Referanser 

 Litteratur 
 Waal, Carla Rae. Johanne Dybwad, Norwegian actress. Universitetsforlaget, 1967
 Normann, Axel Otto. Johanne Dybwad : Liv og kunst. Gyldendal, 1950. (1. utg. 1937)
 Elster, Kristian. Skuespillerinden Johanne Dybwad : Til belysning av realismen i skuespilkunsten''. Aschehoug, 1931 

 Eksterne lenker 



Kategori:Skuespillere ved Nationaltheatret
Kategori:Norske skuespillere
Kategori:Storkors av St. Olavs Orden
Kategori:Kongens fortjenstmedalje i gull
Kategori:Den islandske falkeorden
Kategori:Mottakere av Ingenio et arti
Kategori:Personer begravet på Vår Frelsers gravlund
Kategori:Personer fra Oslo
Kategori:Dybwad (slekt)